ጠቅላይ ዓቃቢ ሕግ የከፍተኛ አመራሮችን የላፕቶፕና የሞባይል ግዥ እንደሚመረምር አስታወቀ
አዲስ አበባ፡- ጠቅላይ ዓቃቢ ሕግ የከፍተኛ አመራሮችን የላፕቶፕና የሞባይል ግዥ ህጋዊነት እንደሚመረምርና ሕገ ወጥ ተግባር ካለ እርምጃ ሊወስድ እንደሚችል አስታወቀ። የጠቅላይ ዓቃቢ ሕግ የህዝብ ግንኙነትና የኮሚኒኬሽን ጉዳዮች ዳይሬክተር አቶ ዝናቡ ቱኑ፤ ለአዲስ ዘመን ጋዜጣ እንደገለፁት የከፍተኛ አመራሮች የላፕቶፕና የሞባይል ግዥ ከሙስና ጋር የተያያዘ መሆን አለመሆኑን አስመልክቶ ለተቋማቸው ተደራጅቶ የቀረቡ መረጃ ባይኖርም በመገናኛ ብዙሃን እየወጣ ያለው መረጃ ላይ ተመስርቶ ህጋዊነቱን የማንከታተልበት ምንም ምክንያት የለም ብለዋል። በፌዴራል ተቋማት ከፍተኛ የሙስና ወንጀል ይፈፀምባቸዋል ተብሎ ከተለዩት አንዱ ከግዥ ጋር የተያያዙ ናቸው ያሉት አቶ ዝናቡ፤ የፌዴራል ዋና ኦዲተር መስሪያ ቤትና የተቋማት የውስጥ ኦዲት እንዲሁም ማንኛውም መረጃ ያለው ዜጋ የሕዝብና የመንግሥት ሀብት መባከኑን በማረጋገጥ ጥቆማ ሲያካሂድ በመረጃው መሠረት በመመርመር ሙስና መፈፀሙ ሲረጋገጥ በሕግ ተጠያቂ ይደረጋል ብለዋል። እንደ ዳይሬክተሩ ማብራሪያ የመገናኛ ብዙሃን የህዝብ ዓይንና ጆሮ በመሆናቸው ሙስና ተፈጽሙባቸዋል የሚሏቸውን ተቋማትና ሃላፊዎች ተከታትሎ ማጋለጥ አለባቸው። ጠቅላይ ዓቃቢ ሕግም እንደ አንድ ምንጭ በመጠቀምና ምርመራ በማድረግ ሙስና መፈፀሙን ሲያረጋግጥ ተጠያቂ ያደርጋል። ከዚህ ቀደም በመገናኛ ብዙሃን መረጃ መነሻነት ምርመራ ተደርጎና ክስ ተመስርቶባቸው በፍርድ ቤት ክርክር የሚደረገባቸውና በምርመራ ላይ ያሉ ጉዳዮች መኖራቸውን አንስተዋል። ‹‹አይነኩም የሚባሉ ተቋማት ሃላፊዎችና ሠራተኞች›› ሳይቀሩ ከለውጡ በኋላ ለሕግ ቀርበዋል ያሉት ዳይሬክተሩ ይህ በቀጣይም ተጠናክሮ እንደሚቀጥል አስታውቀዋል። ጠቅላይ ዓቃቢ ሕግ የፌዴራል መንግሥት የሚያወጣቸውን ሕጎች አፈፃፀም በመከታተል ሳይፈፀሙና ላልተገባ ጥቅም በመዋል ሙስና ሲፈፀም ምርመራ ያደርጋል፤ ክስ በመመስረት እርምጃ እንዲወሰድ የሚያደርግ መሆኑን ተናግረው ይህን ለመፈፀም የሚያስችል የፌዴራል መንግሥት የአስተዳደር ሥርዓት አዋጅ በቅርብ ፀድቆ ወደ ሥራ መግባቱን ገልፀዋል። ይህን ተግባራዊ የሚያደርግ የሥራ ክፍል ተቋቁሟል ብለዋል። የሚኒስትሮች ምክር ቤት ለከፍተኛ የመንግሥት ሃላፊዎች የማይመለስ ሞባይልና ላፕቶፕ እንዲገዛላቸው የሚኒስትሮች ምክር ቤት ያስተላለፈውን መመሪያ ተከትሎ ከሕግ ውጭ ግዥ የፈፀሙ ከፍተኛ ሃላፊዎች በሕግ እንዲጠየቁ ለገንዘብ ሚኒስቴር ምክረ ሃሳብ ማቅረቡን በቅርቡ መዘገባችን የሚታወስ ነው።በአዲስ ዘመን ጋዜጣ በመስከረም 11 ቀን 2012 ዓ.ም ለከፍተኛ የመንግሥት ሃላፊዎች የሚኒስትሮች ምክር ቤት ጥቅማ ጥቅም ማሻሻያ ማድረጉን የዘገብን ሲሆን በኅዳር 7 ቀን 2012 ዓ.ም ደግሞ ለከፍተኛ የመንግሥት ኃላፊዎች በተጋነነ ዋጋ የሚገዛው ሞባይልና ላፕቶፕ ኮምፒውተር ሕገወጥ መሆኑን የመንግሥት ግዥና ንብረት አስተዳደር ኤጀንሲ ጠቅሰን ዜና መሥራታችን አይዘነጋም። ኤጀንሲውም በህዳር ወር 2012 ዓ.ም የሚገዙትን የላፕቶፕና የሞባይል ዝርዝር ለተቋማቱ መላኩ የሚታወስ ሲሆን አንዳንድ ተቋማት ግን በተጋነነ ዋጋ ግዢ የፈፀሙት መመሪያው ከደረሳቸው በኋላ መሆኑ ከገንዘብ ሚንስቴር ያገኘነውን መረጃ ጠቅሰን መዘገባችን ይታወሳል።አዲስ ዘመን ግንቦት
23/2012አጎናፍር ገዛኸኝ